Achomharc arna thabhairt an 16 Lúnasa 2022 ag Ríocht Aontaithe na Breataine Móire agus Thuaisceart Éireann i gcoinne bhreithiúnas na Cúirte Ginearálta (an Dara Dlísheomra Méadaithe) a tugadh an 8 Meitheamh 2022 i gCásanna uamtha T-363/19 agus T-456/19, an Ríocht Aontaithe agus ITV v an Coimisiún

(Cás C-555/22 P)

(2022/C 441/11)

Teanga an cháis: an Béarla

Páirtithe

Achomharcóir: Ríocht Aontaithe na Breataine Móire agus Thuaisceart Éireann (ionadaithe: L. Baxter, Gníomhaire, P. Baker QC agus T. Johnston, Barrister)

Páirtithe eile sna himeachtaí: an Coimisiún Eorpach, ITV plc, LSEGH (Luxembourg) Ltd, London Stock Exchange Group Holdings (Italy) Ltd

An t-ordú atá á lorg

Iarrann an t-achomharcóir ar an gCúirt Bhreithiúnais:

— an breithiúnas atá faoi achomharc a chur ar ceal ina iomláine agus an faoiseamh arna lorg ag an Ríocht Aontaithe os comhair na Cúirte Ginearálta a dheonú;

— de rogha air sin, an breithiúnas atá faoi achomharc a chur ar ceal ina iomláine agus an cás a tharchur chuig an gCúirt Ghinearálta le haghaidh cinneadh críochnaitheach; agus

— a ordú don Choimisiún costais an achomhairc seo agus na himeachtaí os comhair na Cúirte Ginearálta a íoc.

Saincheisteanna dlí agus príomhargóintí

Mar thaca leis an gcaingean, maíonn an t-achomharcóir cúig shaincheist dlí:

An chéad saincheist dlí lena n-éilítear go ndearna an Chúirt Ghinearálta earráid sa dlí agus/nó sháraigh sí dlí an AE toisc gur shaobhadh sí na bhfíorais bhunúsacha agus go ndearnadh míthreoir orthu sa dlí nuair a tháinig sí ar an gconclúid gurb é reachtaíocht na Ríochta Aontaithe maidir le cuideachtaí faoi rialú eachtrach an córas tagartha a bhí i gceist.

An dara saincheist dlí lena n-éilítear go ndearna an Chúirt Ghinearálta earráid sa dlí nuair a ceapadh gur tháinig buntáiste as reachtaíocht na Ríochta Aontaithe maidir le cuideachtaí faoi rialú eachtrach. Tharla an earráid dlí seo de bharr saobhadh na bhfíoras agus cur síos mícheart ar na fíorais i ndáil le ról an choincheapa feidhmeanna pearsanra shuntasaigh (i reachtaíocht na Ríochta Aontaithe maidir le cuideachtaí faoi rialú eachtrach agus an gaol idir Caibidil 5 agus Caibidil 9 den reachtaíocht sin.

An tríú saincheist dlí lena n-éilítear go ndearna an Chúirt Ghinearálta earráid sa dlí nuair a bhí cuspóir agus roghnaíocht reachtaíocht na Ríochta Aontaithe maidir le cuideachtaí faoi rialú eachtrach á measúnú. Sa bhreithiúnas atá á achomharc tá saobhadh arís agus arís eile agus/nó earráidí soiléire tuisceana maidir le ról feidhmeanna pearsanra shuntasaigh i reachtaíocht na Ríochta Aontaithe maidir le cuideachtaí faoi rialú eachtrach agus an t-idirghaol idir Caibidil 5 agus Caibidil 9 de. Ní dhéantar gnéithe lárnacha d’argóintí dlí na Ríochta Aontaithe a luadh nó aghaidh a thabhairt orthu, rud a sháraíonn an dualgas cúiseanna a luadh.

An ceathrú saincheist dlí lena n-éilítear gur theip ar an gCúirt Ghinearálta aghaidh a thabhairt ar argóint na Ríochta Aontaithe go raibh an t-idirdhealú sa Chinneadh (1) ón gCoimisiún idir coincheap na Ríochta Aontaithe maidir le feidhmeanna pearsanra shuntasaigh agus caipiteal nasctha na Ríochta Aontaithe neamhréasúnach, rud a sháraigh an dualgas cúiseanna a thabhairt. Ina theannta sin, dhiúltaigh an Chúirt Ghinearálta don fhírinniú praiticiúlacht riaracháin ar dhá chúis a bhain leis an easpa líomhnaithe fianaise os comhair na Cúirte Ginearálta; ní raibh ceachtar acu inbhuanaithe, agus bhain an dá rud le saobhadh soiléir ar na fíorais a bhí i bhfianaise os comhair na Cúirte.

An cúigiú saincheist dlí lena n-éilítear go bhfuil earráid shoiléir dlí i réasúnaíocht na Cúirte Ginearálta maidir le ceanglas na saoirse bunaíochta agus an bhrí atá le breithiúnas an 12 Meán Fómhair 2006, Cadbury Schweppes agus Cadbury Schweppes Overseas, C-196/04, EU:C:2006:544, (cás “Cadbury Schweppes”) arb ionann é agus neamhaird ar an gcás sin. Léiríonn conclúid na Cúirte Ginearálta ar an gceist seo roinnt earráidí. Ar an gcéad dul síos, braitheann sé ar mhíthuiscint ar ról an choincheapa feidhmeanna pearsanra shuntasaigh i reachtaíocht na Ríochta Aontaithe maidir le cuideachtaí faoi rialú eachtrach. Ar an dara dul síos, is cosúil gur ghlac an Chúirt Ghinearálta leis gur ghlac an Ríocht Aontaithe córas críochach amháin. Ar an tríú dul síos, ní dhéanann an chuid seo den bhreithiúnas atá faoi achomharc taifead nó déileáil leis na hargóintí substaintiúla a rinne an Ríocht Aontaithe maidir le tionchar chásanna Cadbury Schweppes ar dhearadh a reachtaíochta maidir le cuideachtaí faoi rialú eachtrach.

(1) Cinneadh (AE) 2019/1352 ón gCoimisiún an 2 Aibreáin 2019 maidir leis an Státchabhair SA.44896 arna cur chun feidhme ag an Ríocht Aontaithe maidir le CFC Group Financing Exemption (IO 2019 L216. Lch. 1).